Pahoinpitelijää ei ole vielä tavoitettu. Tapaus on Pohjanmaan poliisin mukaan esikäsittelyssä.

Villen silmä alkoi turvota vasta monta päivää pahoinpitelyn jälkeen. Tämän jälkeen nuoren miehen näkö katosi nopeasti.­

17-vuotias Ville oli päättämässä elokuista lauantai-iltaa ystäviensä kanssa Seinäjoen keskustorin Hesburgerilla, kun tuntematon nainen pahoinpiteli hänet ilman syytä.

Villen mukaan toisessa seurueessa ollut nuorehko nainen oli käyttäytynyt aggressiivisesti ja häiriköinyt kaveriporukkaa toistuvasti.

– Hän luuli, että puhuimme jotain heistä. Nainen jankkasi ja jankkasi, että mitä puhuimme. Kun sanoin lopulta, että voisiko hän olla hiljaa, niin hän pimahti, Ville kertaa IS:lle.

Nuorehko nainen löi yllättäen Villeä toiseen silmään.

– En yhtään osannut odottaa sitä lyöntiä. Se tuli ihan puskista.

Lyönti jäi onneksi vain yhteen, mutta sekin oli liikaa. Ville tosin tajusi lauantain ja sunnuntain välisenä yönä sattuneen lyönnin vakavuuden vasta tiistaina.

– Silloin, kun se tapahtui, niin silmä oli ihan normaali, eikä siihen pahemmin sattunut, nuori mies muistelee.

– Tiistain aikana alkoi yhtäkkiä tuntua kipua ja silmä turposi. Näkö lähti sitten tiistain ja keskiviikon välisenä yönä. Ajattelin, että silmä on vain niin turvonnut, että se johtuu siitä.

Näköhermo pysyvästi vaurioitunut

Kun Ville heräsi keskiviikkoaamuna, hän huolestui kuitenkin toden teolla.

– Huomasin, että silmä ei ollut turvonnut edes täysin umpeen, vaan jokin muu oli pielessä. Sitten lähdettiin lääkäriin mummun kanssa.

Ruovedellä asuva Ville sai Virtain terveyskeskuksesta lähetteen Tampereen yliopistolliseen sairaalaan (TAYS). Sairaalassa silmä kuvattiin ja tutkittiin vielä samana päivänä.

– Lopulta selvisi, että ei sille ole mitään tehtävissä. Näköhermo on pysyvästi vaurioitunut, eikä sille voi tehdä mitään edes leikkaamalla.

IS on nähnyt Villen potilastietoja ja diagnoosin.

Uutinen näön menettämisestä oli luonnollisesti järkytys. Ville opiskeli ammattikoulussa metsäkoneen kuljettajaksi.

– Tällä hetkellä on alanvaihtoprosessi käynnissä. Ei onnistu enää opiskelu.

Nyt Ville kertoo hakevansa siirtoa saman koulun autoalan opintoihin.

Koko nuoren miehen perhe on järkyttynyt tapahtuneesta. Villen isä kertoi IS:lle, että teon kaltainen impulsiivinen väkivalta tuntuu järjettömältä.

Villen mukaan hänen olonsa on jo parempi, mutta edessä on paljon totuteltavaa uuteen tilanteeseen.

– Onhan tämä kurjaa ja vaikuttaa moneen asiaan. Vaatii todella paljon totuttelua, mutta kyllä tämän kanssa onneksi elämään pystyy. Vaikeaa tämä tietysti on, ja ihmiset reagoivat minuun todella eri tavalla kuin aikaisemmin, hän kuvailee.

Tapaus on poliisin esikäsittelyssä

Ville on tehnyt tapahtuneesta rikosilmoituksen. Pohjanmaan poliisi vahvistaa asian IS:lle.

– Tällaisesta asiasta on kirjattu rikosilmoitus. Tapaus on esikäsittelyssä, rikoskomisario Tapio Nyysti kertoo.

Villeä lyönyttä henkilöä ei ole vielä tavoitettu. Nuoren miehen lisäksi tämän perhe on etsinyt tekijää sosiaalisessa mediassa, missä he ovatkin saaneet vinkkejä epäillyn pahoinpitelijän henkilöllisyydestä.

– Haluaisin, että tekijä saataisiin vastuuseen, Ville sanoo.

– Haluan myös painottaa, että on oikeasti todella pienestä väkivallanteosta kiinni, ja ei tarvitse kuin sen yhden oikean iskun, niin seuraukset voi olla hyvin lopulliset.

Tapaukseen liittyviä silminnäkijähavaintoja voi lähettää Poliisin Nettivinkillä.